ກຳປູເຈຍ ເປີດຕົວ ອະນຸສອນສະຖານ ແດ່ພວກໄດ້ຮັບເຄາະ ຈາກລະບອບຂະເໝນແດງ (ວີດີໂອ ພາສາລາວ)
ເຈົ້າ​ໜ້າ​ທີ່​ລັດຖະບານ ພວກ​ບໍລິຈາກ​ເງິນ​ ​ແລ​ະ ບັນ​ດາພະນັກງານ​ຈາກ ສານ​ອາ​ຊະ​ຍາ​ກຳ​ສົງຄາມ ໄດ້​ໄປ​ມີໜ້າ​ ເມື່ອທ້າຍເດືອນມີນາ ​ເພື່ອຮ່ວມ​ໃນ​ພິທີ​ໄຂ ​​ອະນຸສາວະລີດັ່ງກ່າວ.
ເມື່ອທ້າຍເດືອນມີນາຜ່ານມານີ້ ໄດ້ມີພິທີໄຂອະນຸສອນສະຖານ ແຫ່ງນຶ່ງທີ່ນະຄອນຫລວງພະນົມເປັນ ແດ່ພວກຜູ້ຊາຍ ແມ່ຍິງ ແລະເດັກນ້ອຍ ຫລາຍພັນຄົນ ທີ່ໄດ້ຖືກນຳມາກັກຂັງໄວ້ ຢູ່ໃນ ຄຸກ S-21 ອັນໂຫດຮ້າຍຂອງກຳປູເຈຍ ໃນລະຫວ່າງປີ 1975 ຫາ 1979 ຊຶ່ງພວກເຂົາເຈົ້າໄດ້ຖືກທໍລະມານແລະປະຫານຊີວິດ ໂດຍລະບອບຄາດຕະກອນຂອງ ພອນ ພົດ ເຖິງແມ່ນຫລາຍໆ ຄົນມີຄວາມຍິນດີນຳອະນຸສອນສະຖານແຫ່ງນີ້ກໍຕາມ ແຕ່ກໍມີ ດ້ານນຶ່ງຂອງມັນທີ່ໄດ້ກາຍມາເປັນເລື້ອງ ຖົກຖຽງໂຕ້ແຍ້ງກັນ Robert Carmichael ມີລາຍງານຈາກພະນົມເປັນ ຊຶ່ງດາຣາ ຈະນຳມາສະເໜີທ່ານ ມີນັກທ່ອງທ່ຽວຫລາຍຮ້ອຍຄົນ ໄປຊົມພິພິດທະພັນຂ້າລ້າງເຜົ່າພັນ ຂອງພະນົມເປັນ ໃນແຕ່ລະມື້ ເພື່ອເບິ່ງຄຸກທໍລະມານແລະປະຫານຊີວິດຂອງພວກຂະເໝນແດງ ຄຸກແຫ່ງນັ້ນທີ່ບັດນີ້ມີຊື່ວ່າ ພິພິດທະພັນຂ້າລ້າງເຜົ່າພັນ ຕວນ ສະເລງ ( ) ໄດ້ກາຍມາເປັນບ່ອນຢຸດແວ່ທີ່ໄດ້ຮັບຄວາມນິຍົມ ແຫ່ງນຶ່ງ ຂອງພວກນັກທ່ອງທ່ຽວ ຢູ່ໃນຄຸກດັ່ງກ່າວ ທີ່ເຄີຍເປັນໂຮງຮຽນມາກ່ອນນັ້ນ ຜູ້ຄົນຫລາຍໆພັນຄົນທີ່ພວກຂະເໝນ ແດງເອີ້ນວ່າ ເປັນສັດຕູຂອງການປະຕິວັດ ໄດ້ຖືກທໍລະມານ ເພື່ອບີບບັງຄັບໃຫ້ເຂົາເຈົ້າ ຮັບສາລະພາບ ຕໍ່ຄວາມຜິດທີ່ຖືກສົມມຸດຂຶ້ນມາ ເຈົ້າໜ້າທີ່ລັດຖະບານ ພວກບໍລິຈາກເງິນ ແລະບັນດາພະນັກງານຈາກ ສານອາຊະຍາກຳສົງຄາມ ທີ່ໄດ້ຮັບການສະໜັບສະໜຸນຈາກອົງການສະຫະປະຊາຊາດ ຈຳນວນຫລາຍສິບ ຄົນ ໄດ້ໄປມີໜ້າເມື່ອວັນພະຫັດ ທີ 26 ມີນາຜ່ານມາ ເພື່ອຮ່ວມໃນພິທີໄຂອະນຸສອນສະ ຖານ ຫລືອະນຸສາວະລີດັ່ງກ່າວ ທີ່ສ້າງຂຶ້ນຢູ່ໃນບໍລິເວນເດິ່ນພິພິດທະພັນ ຕວນ ສະເລງ ສະມາຊິກຄອບຄົວພວກເຄາະຮ້າຍຫລາຍຄົນ ກໍໄດ້ໄປມີໜ້າເຊັ່ນກັນ ແລະສອງຄົນໃນຈຳນວນພວກຜູ້ຊາຍທີ່ລອດຊີວິດ ມາຈາກຄຸກທີ່ໂຫດຮ້າຍແຫ່ງນັ້ນ ອັນມີ Chum Mey ທີ່ເປັນຊ່າງແປງຈັກພິມດີດ ຢູ່ໃນຄຸກ ແລະ Bou Meng ທີ່ເປັນສິນລະປິນ ທັງສອງມີຊີວິດລອດມາໄດ້ ກໍຍ້ອນ ສະຫາຍດອ໊ຍກ໌ ຜູ້ບັນຊາການຄຸກ ເພາະວ່າເຂົາເຈົ້າມີຄວາມຊຳນານ ທີ່ເຂົາສາມາດນຳໃຊ້ໄດ້ ສ່ວນນັກໂທດຄົນອື່ນໆ ເກືອບວ່າຄົນເວ້ນຄົນ ແມ່ນໄດ້ຖືກປະຫານ ຊີວິດ ອະນຸສາວະລີໃໝ່ ທີ່ມີລັກສະນະເປັນທາດ ໄດ້ຖືກສ້າງຂຶ້ນມາ ລຸນຫລັງມີການຮ້ອງຂໍຈາກພວກໂຈດຢູ່ສານອາຊະຍາກຳສົງຄາມ ທີ່ໄດ້ຕັດສິນໂທດຈຳຄຸກ ສະຫາຍດອ໊ຍກ໌ ຕະຫລອດ ຊີວິດ ໃນປີ 2012 ຜູ້ນຶ່ງໃນຈຳນວນໂຈດ ແມ່ນນາງ Im Sunty ຊຶ່ງສາມີຂອງນາງ ທີ່ເປັນອາຈານສອນໜັງສື ທີ່ມີຊື່ສຽງ ໄດ້ຖືກຄາດຕະກຳ ຢູ່ໃນຄຸກນັ້ນ ລາວຮູ້ສຶກດີໃຈທີ່ໄດ້ເຫັນອະນຸສາວະລີແຫ່ງນັ້ນ ສ້າງຂຶ້ນ ນາງໝ້າຍ Im Sunty ກ່າວວ່າ ຊື່ຂອງພວກເຄາະຮ້າຍ ກ່ວາ 12,000 ຄົນ ທີ່ເສຍຊີວິດໄປໃນຄຸກ S-21 ນັ້ນ ຈະຖືກຈາລຶກ ລົງ ໃນແຜ່ນຫິນອ່ອນສີດຳຢູ່ອ້ອມຂ້າງທາດ ແລະຈຸດນີ້ເອງ ທີ່ເປັນຈຸດໂຕ້ແຍ້ງຖົກຖຽງກັນ Youk Chhang ເປັນຜູ້ອຳນວຍການຂອງ ສູນກາງບັນທຶກແຫ່ງກຳປູເຈຍ ທີ່ເປັນອົງການ ສຳຄັນທີ່ທຳການຄົ້ນຄວ້າ ກ່ຽວກັບອາຊະຍາກຳຕ່າງໆ ຂອງພວກຂະເໝນແດງ ລາວກ່າວວ່າ 80 ສ່ວນຮ້ອຍຂອງພວກທີ່ຖືກຂ້າຕາຍ ຢູ່ໃນຄຸກ S-21 ແມ່ນພວກຂະເໝນ ແດງ ແລະມີພຽງແຕ່ 20 ສ່ວນຮ້ອຍເທົ່ານັ້ນ ທີ່ຕົກຢູ່ໃນກໍລະນີພວກເຄາະຮ້າຍແທ້ໆ Youk Chhang ເວົ້າວ່າ ການເອົາໝົດທຸກຊື່ມາຈາລຶກລົງນັ້ນ ເຮັດໃຫ້ຊື່ຂອງພວກເຄາະ ຮ້າຍ ເຊັ່ນສາມີຂອງນາງ Im Sunty ປະປົນກັນກັບ ຊື່ຂອງພວກອາຊະຍາກອນ ທ່ານ Youk Chhang ກ່າວວ່າ ຂຸນນາງ Joachim von Marschall ເປັນເອກອັກຄະລັດຖະທູດເຢຍລະມັນ ປະຈຳກຳປູ ເຈຍ ປະເທດຂອງທ່ານເປັນຜູ້ໃຫ້ທຶນສ້າງ ອະນຸສາວະລີນີ້ ທ່ານເຂົ້າໃຈບັນຫາໂຕ້ແຍ້ງ ກ່ຽວກັບເລື້ອງຊື່ນັ້ນ ແຕ່ກໍເຕືອນວ່າ ການຂີດເສ້ນລະຫວ່າງພວກເຄາະຮ້າຍ ກັບພວກກໍ່ ອາຊະຍາກຳ ໃນສະຖານະການທີ່ຮ້າຍແຮງແບບນີ້ ແມ່ນບໍ່ງ່າຍສະເໝີໄປ ຂຸນນາງ von Marschall ກ່າວວ່າ ແຕ່ສິ່ງນຶ່ງທີ່ທຸກໆຄົນເຫັນພ້ອມນຳກັນ ກໍຄືຂໍ້ຄວາມທີ່ຈາລຶກໄວ້ໃນທັງສີ່ດ້ານຂອງທາດ ທີ່ເວົ້າວ່າ ” ກໍຄື ລະບອບຂະເໝນແດງນັ້ນ :